Document ID: /fineweb-2-swissfilter-quality_10-filterrobots/filtered/01439.jsonl.gz/5

Suomi osallistui Geneven EU-edustuston isännöimään Eurooppa-päivän vastaanottoon 8.5.2013. Paikalla olivat edustettuna miltei kaikki EU:n jäsenmaat tarjoillen omia paikallisherkkujaan sekä perinnejuomiaan. Viime vuoteen verrattuna tapahtuma ylitti kaikki odotukset niin osallistuvien maiden kuin vieraiden määrässä.
Suomen pöydässä tarjolla oli tietysti karjalanpiirakoita ja munavoita sekä jälkiruuaksi raparperipiirakkaa. Piirakat menivät kuin kuumille kiville; monet kyselivät olisiko mahdollista ottaa vielä yhden lisää. Myös Suomen kattauksen erilaisuus erottui edukseen pionien ja kivituikkujen ansiosta saaden vierailta kiitosta autenttisuudestaan.
Eurooppa-päivää juhlitaan vuosittain 9. toukokuuta Schumanin julistuksen (1950) kunniaksi, jota pidetään Euroopan unionin perustamisen ensimmäisenä askeleena. Yhdessä yhteisen valuutan, lipun ja kansallislaulun kanssa Eurooppa-päivä identifioi Euroopan unionin poliittisena toimijana. Se luo juhlallisuuksineen erinomaiset puitteet laajentaa tietämystä sekä Euroopan Unionista että unionin jäsenmaista kolmansissa maissa.
Lisää tietoa ja valokuvia tapahtumasta EU-edustuston verkkosivuilla:
http://eeas.europa.eu/delegations/un_geneva/press_corner/photo_library/index_en.htm